ТекIуэныгъэм и Бэракъыр Iуащхьэмахуэ и щыгум щагъэув
1941 — 1945 гъэхэм екIуэкIа Хэку зауэшхуэм ТекIуэныгъэ къызэрыщахьрэ илъэс 75-рэ щрикъум и пэ къихуэу, Къэбэрдей-Балъкъэр Республикэм и Iэтащхьэ КIуэкIуэ Казбек Iуащхьэмахуэ щIыналъэм и щIыпIэ администрацэм и унафэщI Залиханов Къанщобий иритащ ТекIуэныгъэм и Бэракъымрэ Урысейм и Президент Путин Владимир и Iэ зыщIэлъ, юбилейм хуащIа вымпелымрэ, ахэр Европэм и къурш нэхъ лъагэ дыдэ Iуащхьэмахуэ дахын папщIэ.
Урысейм и МЧС-м Iуащхьэмахуэ щиIэ бгы лъагэ къэлъыхъуакIуэ-къегъэлакIуэ гупым хэтхэм, зэрыжьапщэм, зэрыпшагъуэмрэ уэсышхуэ къызэресымрэ щхьэкIи къамыгъанэу, щIыхь пылъу дыгъуасэ ягъэзэщIащ къалэн къыщащIар — ТекIуэныгъэм и Бэракъыр метр 5642-рэ лъагапIэм деж щагъэуващ.
КъБР-м и Iэтащхьэм фIыщIэшхуэ яхуищIащ бгым дэкIахэм икIи къыхигъэщащ Iуащхьэмахуэ ТекIуэныгъэм ухуэзышэ фIэщхъуныгъэ узыфIэмыкIыжынум и дамыгъэу зэрыщытыр, абы и щыгу уихьэныр — Хэку зауэшхуэм хэкIуэдахэм, абы хахуэу хэтахэу нобэ псэухэм я лIыхъужьыгъэр зэрытщымыгъупщам, пщIэ зэрахуэтщIым зэрищыхьэтыр.
КъБР-м и Iэтащхьэмрэ
Правительствэмрэ я пресс-IуэхущIапIэ.
